text: Både Dronning Margrethe og Prins Henrik kommer til Gråsten
  06 juli 2016 kl. 19.09
  Hendes Majestæt Dronning Margrethe og HKH Prins Henrik indleder fredag den 15. juli deres sommerresidens på Gråsten Slot. 
  Regentparret ankommer med kongeskibet Dannebrog til Slotskajen i Sønderborg, hvor der er officiel modtagelse kl. 10, oplyser Sønderborg Kommune.
  Kongeskibet kommer sydfra så der bliver ikke tale om nogen broåbning op til anløbet. Der vil være rig mulighed for at overvære modtagelsen på Slotskajen i Sønderborg. Publikum kan stå både ved slottet og langs med Sdr. Havnegade. Afspærringer angiver, hvor publikum kan opholde sig.
  Fra Sønderborg kører regentparret straks til Gråsten, hvor der traditionen tro er modtagelse på Torvet. Her er det Sønderborg Byråd, der tager imod, og borgmester Erik Lauritzen holder en kort velkomsttale. Også i Gråsten er der mulighed for, at publikum kan overvære modtagelsen tæt på gæsterne.
  